Ad nruḥ ɣer lexla, ad nawi aqecwal, ad nernu taqabact ad nruḥ ad d-nɣiz talaxt, mi d-newweḍ ad tt-nefser, ad tekkaw. Nekkni ad nruḥ ad d-neddem iceqfan iqdimen, ijeqḍuren iqdimen ad ten-neddez ad ten-ner d afrur s tewdect neɣ s uberray ad ten-nsif ad asen nekkes, izuranen weḥed-sen irqaqanen weḥd-sen tina attan tellaxs temẓeẓ ad tt-id-neddem ad tneg deg ufrur-nni ad tt-nexdem d tuknifin. Mi temẓeẓ mliḥ ad tt-nerfen ad as-nekkes tabezza ma tella, ad tuɣal ccɣel n urekti ulac acu yellan deg-s ad d-neddem imiren tidima ad nebdu lǧefna ad d-neddem ciṭ n wefrur ad d-neddem cweyya n talaxt ad tnewwet am teḥbult n weɣrum ad d-nemsel, lǧefna, tabiduḥt, taqedduḥt...